આ અજાયબ ઘટનાને લોકો કુતૂહલ અને રમૂજથી નિહાળી રહ્યા, કે સંતો પણ ખરા છે ને? તરસ લાગી ત્યારે કૂવો ગાળવા મંડાયા! થોડી વારમાં તીકમ ચલાવીને મહારાજે બીજા જણને અંબાવ્યો… ‘થોડું ખોદો હવે પાણી આવવાની તૈયારી છે. ભગવાનની કૃપાથી ઘણું બધું પાણી નીકળશે…’અને વીરડો બે હાથ ઊંડો ગયો કે સુસવાટ કરતું પાણી આવ્યું! પળવારમાં તો વીરડો છલકાઇ ગયો… પાણી સૌએ ચાખ્યું… મીઠું, ટોપરા જેવું, ચોખ્ખું, નિર્મળ પાણી…!